PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra Propunerii legislative privind organizarea şi funcţionarea 

Comisiei Naţionale a României  pentru UNESCO

În conformitate cu prevederile art. 95 din Regulamentul Camerei Deputaţilor, Comisia pentru cultură, arte, mijloace de informare în masă a fost sesizată cu dezbaterea Propunerii legislative privind organizarea şi funcţionarea Comisiei Naţionale a României  pentru UNESCO, transmisă la Comisie cu adresa nr. Pl. - x  366 din 16 septembrie 2009.

Comisia pentru  cultură, arte, mijloace de informare în masă a fost sesizată pentru dezbatere pe fond, în procedură obişnuită, iar spre avizare au fost sesizate: Comisia pentru buget, finanţe şi bănci, Comisia pentru învăţământ ştiinţă şi sport şi Comisia juridică de disciplină şi imunităţi.
La redactarea raportului Comisia a ţinut cont de avizele favorabile transmise de Comisia pentru învăţământ ştiinţă şi sport şi Comisia juridică de disciplină şi imunităţi, precum şi, de avizul favorabil nr. 1029 din 14.09.2009, emis de Consiliul Legislativ; până la data dezbaterilor în Comisie, nu s-a primit Punctul de vedere al Guvernului cu privire la această iniţiativă legislativă.

Consiliul Legislativ recomandă încadrarea propunerii legislative, potrivit prevederilor alin. (3) al art.117 din Constituţia României, republicată, în categoria legilor organice.
Conform prevederilor art. 75 alin. (1) din Constituţia României, republicată şi ale art. 92 alin. (8) pct. 2 din Regulamentul Camerei deputaţilor, republicat, Camera Deputaţilor este  prima Cameră sesizată. 
Propunerea legislativă a fost dezbătută la lucrările Comisiei din data de 6 octombrie 2009.
Comisia Naţională a României pentru UNESCO a luat fiinţă încă din anul 1956 şi a fost reorganizată prin H.G. nr. 624 în august 1995. Tot atunci a fost stabilit şi statutul său de instituţie publică, cu personalitate juridică, finanţată de la bugetul de stat, aflată în coordonarea Ministerului Educaţiei si Cercetării.

Prezenta iniţiativă legislativă are ca obiect de reglementare reorganizarea şi funcţionarea Comisiei Naţionale a României pentru UNESCO, preconizând trecerea sa ca instituţie publică de interes naţional, cu personalitate juridică, sub autoritatea Parlamentului şi în coordonarea Comisiei permanente comune a Camerei Deputaţilor şi Senatului pentru relaţia cu UNESCO. În opinia iniţiatorilor, acest fapt va permite, o implicare mai puternică a Parlamentului în problemele culturale, educaţionale şi ştiinţifice, precum şi o creştere semnificativă a eficienţei activităţii acestui organism la nivel internaţional. În cursul dezbaterilor au fost formulate şi puncte de vedere împotriva acestei forme de reorganizare, considerându-se mai eficientă, mai conformă cu documentele internaţionale, şi cu practica generală a comitetelor naţionale. În prezent, Comisia Naţională este constituită şi funcţionează în baza H.G. nr. 624/1995 privind organizarea şi funcţionarea Comisiei Naţionale a României pentru UNESCO şi în baza H.G. nr. 366/2007 privind organizarea Ministerului Educaţiei, Cercetării şi Tineretului, cu modificările şi completările ulterioare, precum şi în conformitate cu prevederile articolului VII din Constituţia UNESCO şi ale art. (3) al Cartei Comitetelor Naţionale UNESCO. 
La lucrările Comisiei, au fost prezenţi 14 deputaţi, din totalul de 19 membri ai Comisiei.

În conformitate cu prevederile art. 54 din Regulamentul Camerei Deputaţilor, republicat, la dezbateri a participat domnul Vasile Timiş, secretar de stat în Ministerul Culturii, Cultelor şi al Patrimoniului Naţional. În cursul expunerii, domnul Vasile Timiş a susţinut respingerea acestei iniţiative legislative. 
Raportul Comisiei a fost adoptat cu majoritatea voturilor celor prezenţi în sală în momentul votării, respectiv 8 voturi  - pentru, 4 voturi – împotrivă şi o abţinere.

În urma dezbaterii, Comisia pentru cultură, arte, mijloace de informare în masă propune adoptarea Propunerii legislative privind organizarea şi funcţionarea Comisiei Naţionale a României  pentru UNESCO, în forma prezentată de iniţiatori.

